„A biztonság kedvéért…!” | Nógrád Megyei Hírlap
Főoldal Képes hírek „A biztonság kedvéért…!”
A Romhány Művészi Teremkerékpár Egyesület tagjai elkápráztatták tehetségükkel a megjelenteket - Fotó: Niederland Dávid
„A biztonság kedvéért…!”
dátum: 2017 április 20. itt:: Képes hírek, Megye, SalgótarjánNincsenek hozzászólások
A Nógrád Megyei Rendőr-főkapitányság a közelmúltban tartotta meg a Belügyminisztérium Nemzeti Bűnmegelőzési Tanácsa támogatásával megvalósuló, a fenti címre keresztelt projektsorozatának nyitórendezvényét a Salgótarjáni Ifjúsági Információs és Tanácsadó Iroda (SITI) székházában. A program egy művészeti előadással kezdődött, amikor is a Romhány Művészi Teremkerékpár Egyesület tagjai kápráztatták el tehetségükkel a megjelenteket. A látványbemutatót követően dr. Nagy László rendőr dandártábornok, rendőrségi főtanácsos, a Nógrád Megyei Rendőr-főkapitányság vezetője nyitotta meg a rendezvényt. Ezután egy pódiumbeszélgetés keretén belül szakemberek tárták fel a szóban forgó projekt céljait és részleteit, s végül szakmai előadások is gazdagították a nyitóeseményt.
Salgótarján. A megnyitó előtt Medve Judit rendőr alezredes, a Nógrád Megyei Rendőr-főkapitányság Bűnügyi Igazgatóság bűnmegelőzési alosztályvezetője osztotta meg lapunkkal „A biztonság kedvéért…” című program lényegét.
Szakmai előadásokat is hallhattak a jelenlévők – Fotó: Niederland Dávid
– E projekt-sorozattal fontosnak tartjuk a Nógrád megyei emberek biztonságérzetének növelését, valamint szeretnénk a környékbelieket megtanítani olyan módszerek elsajátítására, amelyekkel biztonságosan élhetik mindennapjaikat – ismertette Medve Judit. Az alosztályvezető kifejtette azt is, hogy a projekt kiemelt célterületei: az építészeti bűnmegelőzés, egy kampány megvalósulása a gépjárművekkel kapcsolatos bűncselekmények elkerülése végett, valamint a „Legyen a sport a szenvedélyed!” akció kibővítése. Emellett az élmény-pedagógia módszere is fontos eleme a programsorozatnak.
A megnyitón elsőként a Romhányi Művészi Teremkerékpár Egyesület fiataljai kápráztatták el merész elemekben gazdag produkciójukkal a jelenlévőket, majd a művészeti ízelítő után dr. Nagy László megyei rendőrfőkapitány lépett a mikrofonhoz, hogy szavaival megnyissa a projektsorozat nyitóeseményét.
A résztvevő szakemberek elkötelezettek a biztonságos és élhető közösségek megteremtésében – fejtette ki dr. Nagy László, megyei rendőrfőkapitány (Fotó: Niederland Dávid)
– A Belügyminisztérium Nemzeti Bűnmegelőzési Tanácsa támogatásával megvalósuló programsorozatot a Nógrád Megyei Rendőr-főkapitányság mutatja be – március és augusztus közötti időszakban – szűkebb hazánk különböző településein. Ennek kiemelt célja bizonyítani, hogy a részvevő szakemberek széles köre nem csak érdekelt, de elkötelezett is a biztonságos és élhető közösségek megteremtésében, valamint fenntartásában is – fejtette ki dr. Nagy László.
Ezt követően egy pódiumbeszélgetés formájában – Medve Judi trendőr alezredes, dr. Molnár Katalin és dr. Zsolt Péter, a Nemzeti Közszolgálati Egyetem docensei, valamint Kenyeres István, a Nógrád Megyei Építész Kamara elnöke részvételével – ismertették a tízmillió forintos támogatást elnyert pályázaton belül kidolgozott tevékenységek részleteit.
A projekt tizenegy megyei együttműködő partner bevonásával, s az előbbiekben említett anyagi segítséggel valósulhatott meg. A tevékenységek között említhető a gépjárművekből történő lopások visszaszorítása a lakosság figyelmének felhívásával, annak érdekében, hogy ne hagyják gondtalanul értékeiket az autóban. Ezen kívül fontos a gyermekvédelmi jelzőrendszer tagjainak képzése, amelyet élménypedagógia-módszerekkel kívánnak megvalósítani – hangzott el a beszélgetésen.
A Romhány Művészi Teremkerékpár Egyesület tagjai elkápráztatták tehetségükkel a megjelenteket – Fotó: Niederland Dávid
A továbbiakban kiderült, hogy a „Legyen a sport a szenvedélyed!” című kampánnyal arra szeretnék felhívni a figyelmet, hogy a gyerekek minél többet sportoljanak, emellett önzetlenséget és együttműködést tanuljanak, s ezzel párhuzamosan minél kevésbé foglalkozzanak a digitális eszközökkel. A megyei rendőr-főkapitányság először foglalkozik építészeti bűnmegelőzéssel, amellyel e szakma képviselőit fogják megszólítani, hogy munkájuk során vegyék figyelembe a bűnmegelőzési szempontokat is.
A pódiumbeszélgetést követően Pál Ferenc mentálhigiénés szakember avatta be közönségét egy humortól sem mentes előadás keretén belül a tapasztalati tanulás rejtelmeibe, majd a rendezvényt dr. Molnár Katalin egyetemi docens „Mitől lehet hatékony a bűnmegelőzés?” című prezentációja zárta.